Sesjarige in sel aangehou oor ‘onskuldige fout’Die aanhoudingsel in die Loch Logan-waterfront in Bloemfontein waar Jemma en ‘n vriendin van die Dippenaar-egpaar aangehou is. Foto: Verskaf Die familie van die voormalige Protea-krieketspeler Boeta Dippenaar is hewig ontsteld nadat sy sesjarige dogter vir 40 minute in ŉ winkelsentrum se aanhoudingsel toegesluit is weens ŉ “onskuldige fout”. Lynn Louw, ŉ familielid, het aan Maroela Media gesê dat Boeta en Charleen se dogter, Jemma, Woensdag saam met ŉ vriendin van die Dippenaar-egpaar gaan inkopies doen het by die Loch Logan Waterfront in Bloemfontein toe die voorval plaasgevind het. Volgens Louw was hulle in Ackermans toe Jemma ŉ warm top wat sy aangehad het, wou uittrek. “Daar is sulke tafels in die winkel waarop die klere lê en hulle het daar na ŉ kledingstuk gekyk. Jemma het die warm top uitgetrek en bo-op hierdie tafel neergesit. Toe die vriendin die top optel, het sy per ongeluk en onwetend een van die hempies wat op die tafel was daarmee saam en in Jemma se rugsak gesit,” het Louw gesê. Hulle het direk daarna besluit om te gaan en toe hulle by die deur uitstap, het die winkel se alarms afgegaan. “Die vriendin en Jemma is saam met sekuriteitspersoneel na die winkelsentrum se sekuriteitskantoor geneem en sy het daar vir die bestuurder van Ackermans verduidelik wat gebeur het. Die bestuurder het heeltemal begrip gehad vir die situasie en het ook gesê dit was net ŉ onskuldige fout en hulle verseker dat Ackermans nie ŉ strafregtelike klag gaan lê nie,” het Louw gesê. Die Ackermans-bestuurder is daarna terug na die winkel om haar streeksbestuurder in kennis te stel van wat gebeur het. Die vriendin het saam met Jemma en die sekuriteitspersoneel in die kantoor agtergebly terwyl hulle gewag het vir die Ackermans-bestuurder om terug te keer. “Op hierdie oomblik het die sekuriteitsmaatskappy se toesighouer vir die vriendin en Jemma gesê om in die aanhoudingsel in te gaan, want hulle word nou toegesluit. Hy was heeltyd net ongelooflik arrogant en intimiderend teenoor haar,” het Louw gesê. Een van die tafels in die Ackermans-winkel waarop klere gepak word. Foto: Verskaf “Die vriendin het probeer verduidelik en gevra hoekom moet hulle nou toegesluit word as dit net ŉ onskuldige fout was, maar hy het net gesê hy wil nie na haar stories luister nie, want sy het gesteel. Hy het ŉ foto van haar geneem en gesê sy sal uit die winkelsentrum verban word en dat hy klaar die polisie gebel het om haar in hegtenis te kom neem. Hy het ook geweier dat sy ŉ telefoonoproep maak.” Volgens Louw was Jemma vreesbevange om in die sel toegesluit te word en het sy die sekuriteitsbeampte gesmeek om hulle toe te laat om huis toe te gaan. Die beampte het glo net aan haar gesê die polisie sal haar huis toe vat nadat hulle die vriendin in hegtenis geneem het. Die vriendin kon daarin slaag om skelm ŉ SMS aan die Dippenaar-familie te stuur om hulle in kennis te stel van wat besig is om te gebeur. Louw het kort daarna saam met Charleen by die sentrum opgedaag, toevallig op dieselfde oomblik wat die polisie ook daar opgedaag het. Minute later het die Ackermans-bestuurder teruggekeer en het sy dadelik gevra hoekom Jemma en die vriendin toegesluit is. Sy het ook aan die polisie die situasie verduidelik en gesê dat die winkel nie ŉ klag wil lê nie. “Die polisiebeamptes was baie vriendelik en een van hulle het met Jemma gepraat en haar gekalmeer deur vir haar te verduidelik dat sy nie in die moeilikheid is nie en dat sy niks verkeerd gedoen het nie. Hulle is daarna toegelaat om te gaan.” Louw het gesê dat hulle met een van winkelsentrum se bestuurders oor die onsmaaklike voorval gepraat het en gesê het hulle eis dat daar stappe gedoen word. “Die grootste kwessie vir die familie is die trauma wat Jemma en die vriendin deur is. Hulle albei ontvang nou traumaberading ná die voorval. Dit was vir hulle baie ontstellend,” het sy gesê. “Ons het net gevoel ons moet iets sê aangesien ons gehoor het dat daar voorheen ŉ soortgelyke voorval was waar veiligheidsbeamptes by die sentrum ŉ groep gr. 9-seuns ook in die aanhoudingsel toegesluit het omdat hulle glo rumoerig was.” Sy sê hoewel die familie sedertdien niks van die winkelsentrum gehoor het nie, het die uitvoerende hoof van die veiligheidsmaatskappy Donderdagaand vir Boeta gebel en om verskoning gevra. Hy het onderneem om die saak verder te ondersoek. Maroela Media het die Loch Logan-sentrum om kommentaar genader en wag op terugvoer.